Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 172/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»OLIO LUCANO«

EU-nr.: PGI-IT-02458 — 26.4.2019

BOB ( ) BGB (X)

1. Betegnelse

»Olio lucano«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.5. Fedtstoffer (smør, margarine, olier, m.m.)

3.2. Beskrivelse af produktet med betegnelsen i punkt 1

»Olio lucano« BGB skal udvise følgende egenskaber på emballeringstidspunktet:

a) Kemisk/fysisk analyse — Syreindhold (udtrykt som oliesyre): højst 0,6 % Peroxidtal: ≤ 12 mEq O2/kg

b) Sensorisk analyse Beskrivelse Median Oliens frugtagtige smag 2-7 Egenskaben bitter 2-7 Egenskaben skarp 2-7 Græs og/eller tomat og/eller artiskok og/eller mandel og/eller æble 0-6 »Olio lucano« BGB har følgende kendetegn: grøn til gul farve, middel frugtagtig, bitter og skarp smag, eventuelle aromatiske noter af frisk græs, artiskok, tomat, mandel og æble. Balancen mellem nuancerne i oliens aroma og smag er en af denne olies særlige kendetegn.

3.3. Foder (kun for produkter af animalsk oprindelse) og råvarer (kun for forarbejdede produkter)

»Olio lucano« er en ekstra jomfruolie, som skal fremstilles af følgende olivensorter eller deres synonymer, enten alene eller i kombination:

Acerenza, Ogliarola del Vulture (synonymer: Ripolese eller Rapollese, Ogliarola di Melfi, Nostrale), Ogliarola del Bradano (synonymer: Comune, Ogliarola), Maiatica (synonymer: oliva di Ferrandina, Pasola), Nociara, Ghiannara, Augellina, Justa, Cornacchiola, Romanella, Carpinegna, Faresana, Sammartinengna, Spinoso, Cannellina, Cima di Melfi, Fasolina, Fasolona, Lardaia, Olivo da mensa, Orazio, Palmarola, Provenzale, Racioppa, Roma, Rotondella, Russulella, Scarpetta, Tarantina, Coratina, Frantoio og Leccino. Der kan også anvendes andre sorter med en andel på højst 20 %.

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionsprocessen, dvs. dyrkning, høst og presning, skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Det er tilladt at anvende navne, firmanavne og mærker, blot de ikke er af rosende karakter eller vildleder køberen. Det er kun tilladt at henvise til emballering på en olivenbedrift, en sammenslutning af olivenbedrifter eller et firma beliggende i produktionsområdet, hvis olien er emballeret på den pågældende bedrift eller hos det pågældende firma.

Det er ikke tilladt at anvende andre geografiske betegnelser. Betegnelsen »Olio lucano« skal fremgå af etiketten med klare bogstaver, der ikke kan slettes, således at den kan skelnes fra alle de øvrige oplysninger på etiketten.

Etiketten skal indeholde nedenstående logo for »Olio lucano« BGB, som består af en stiliseret amfora pyntet med fire skrå, kurvede linjer. Amforaen er den lertøjsbeholder, som i ældre tid blev anvendt til transport af olien. De kurvede linjer, der pryder amforaen, er spiralformede for at minde om de karakteristiske forvredne stammer på ældgamle oliventræer. Der er fire kurvede linjer svarende til de fire bølgende linjer i Basilicata-regionens emblem, som repræsenterer de fire største floder, der gennemskærer regionen: Bradano, Basento, Agri og Sinni.

Under billedet står ordene »olio lucano« skrevet med små bogstaver i Mockup Bold fulgt af »Indicazione Geografica Protetta« (beskyttet geografisk betegnelse). Logoet kan også præges på emballagen.

4. Kort angivelse af det geografiske områdes afgrænsning

Produktionsområdet for »Olio lucano« BGB er hele det administrative område for regionen Basilicata.

5. Tilknytning til det geografiske område

Ansøgningen om anerkendelse er baseret på det omdømme, som »Olio lucano« nyder takket være sine specifikke karakteristika.

Tilknytningen mellem »Olio lucano« og miljøet er baseret på geografiske forhold, jordbund og klima og agronomiske, teknologiske og historisk-sociale faktorer, som både er almindelige og særegne for det afgrænsede geografiske område, og som tilsammen bestemmer de kemiske, fysiske og organoleptiske egenskaber, der er beskrevet i punkt. 3.2.

Betegnelsen »Olio lucano«, som produktet er kendt under både i handelen og i hverdagssproget, hidrører fra historien i det afgrænsede geografiske område. Nutidens Basiliata-region overlapper nemlig geografisk med det større område, der i romertiden var kendt som Lucania (det 5.-4. årh. f.Kr.), og som var beboet af det italienske folk lucanierne. De to navne for regionen, Basilicata og Lucanien, bruges nu synonymt i hverdagssproget, og derfor anvendes adjektivet »lucano« (lucansk) til at betegne noget eller nogen, som er hjemmehørende i eller kommer fra Basilicata-regionen.

Oliventræerne er vidt udbredt i området, som naturligt afgrænses af Pollino-massivet, Murge-bakkedraget, Ofanto-floden og Det Ioniske Hav og Det Tyrhenske Hav. Området kan kendes på sine mange floder og olivenplantager på skråningerne langs floderne. I de mange små kommuner i Basilicata, hvor byerne af historiske grunde er bygget på bakketoppene, er olivenplantagerne koncentreret i landsbyernes nærhed, og det store antal møller (ca. 150 i drift i de 131 kommuner i regionen) betyder, at olivenhøsten kan presses uden forsinkelse.

Et strukturelt træk ved olivendyrkningserhvervet i Basilicata er, at det er små virksomheder, der dyrker oliventræerne på bakkeskråninger: 83 % af olivenplantagerne ligger på bakke- og bjergskråninger, og det gennemsnitlige udnyttede landbrugsareal (ULA) for bedrifterne er under én hektar. I disse indlandsområder dyrker man oliven efter dry farming-metoden på skrånende arealer, der er udsat for erosion. Førhen var det traditionen i alle dyrkningsområder, at oliventræerne stod på de mindst frugtbare udkantsjorder. I sådanne miljøer er oliven ofte den eneste dyrkelige træfrugt, hvorfor træerne ud over at kendetegne landskabet også spiller en vigtig social og miljømæssig rolle.

Basilicata ligger i meteorologisk henseende i det centrale middelhavsområde med årlige isotermer på mellem 16 og 17 °C og et typisk middelhavsklima med varme somre, og nedbøren koncentreret om vinteren. Et af kendetegnene ved klimaet i hele området er tørken, som altid rammer sent om foråret og sommeren, om end med en vis grad af variation i tørkeindekset (årlig nedbør/årlig gennemsnitstemperatur) afhængigt af højden over havoverfladen og temperaturen på det pågældende tidspunkt.

Der har vokset oliventræer i Basilicata siden oldtiden. Træstykker, oliven, blade og olivensten fra det 6. årh. f.Kr. er fundet i Pantanello di Metaponto under arkæologiske udgravninger koordineret af professor Carter fra Texas Universitet i Austin. Grækere, der bosatte sig i Lucania i oldtiden, medbragte sorter, som har tilpasset sig miljøet, f.eks. Maiatica, som ikke findes andre steder. Udvalget af sorter er også blevet udvidet gennem århundrederne som resultat af forædling og samarbejde mellem de forskellige klostersamfund, der findes i hele området (Matera, Monticchio, Banzi, Acerenza og Montescaglioso). Et eksempel herpå er den genetiske lighed mellem sorten Frantoio og Ogliarola-kultivargruppen, der beskrives i Basilicata. I dag er der inden for udvalget af sorter en ensartet fordeling på bestemte sorter såsom Coratina, Leccino, Frantoio og Ogliarole i alle dyrkningsområder. Sammen med de mange lokale sorter hjælper dette forhold med at bestemme de specifikke karakteristika, der er fælles for »Olio lucano«.

Kombinationen af de ovenfor beskrevne menneskelige og geografiske faktorer, navnlig jordbunden og klimaforholdene i dyrkningsmiljøet på skråningerne, og sammensætningen og fordelingen af sorterne i det afgrænsede geografiske område giver »Olio lucano« BGB dens særlige kendetegn, som er de middelintense organoleptiske egenskaber og balancen mellem nuancerne i dens aroma og smag.

Den olie, der produceres i Basilicata med dette kendetegn, kaldes »Olio lucano«, hvilket bekræftes af adskillige priser og præmier i konkurrencer i Italien og andre steder i verden og af optagelsen af forskellige »Olio lucano«-olier med ovennævnte karakteristika i guider, der udgives om sektoren.

Gennem de seneste tre årtier (siden slutningen af 1980'erne) har navnet »Olio lucano« været nævnt mange gange i handelen, daglig sprogbrug og videnskabelige publikationer (Lupoli, 1989).

I handelen er der ud over selve betegnelsen »Olio lucano«, der bruges til at identificere produktet direkte (f.eks. på etiketter fra firmaet »Lettieri« i kommunen Laurenzana i provinsen Potenza, 1993), også mange dokumenterede eksempler på adjektivet »lucano« eller navnet »Lucania« brugt på etiketterne (f.eks. Colli lucani, Bontà della Lucania og Dalle colline lucane) og som led i firmanavne i sektoren (f.eks. Podere Lucano i kommunen Ripacandida i provinsen Potenza og Oroverde Lucano srl i Ferrandina i provinsen Matera, som tydeligt anvender adjektivet »lucano« til at henvise til den olie, der kendes som »oro verde« (grøngylden)).

Derudover har EU-lovgivningen om BOB og BGB, der forbyder anvendelsen af geografiske henvisninger på etiketterne, forhindret, at betegnelsen anvendes af ikkegodkendte producenter.

Siden 2000 har den regionale konkurrence »OLIVARUM«, der afholdes for ekstra jomfruolie produceret i Basilicata, bidraget til at profilere olivendyrkning og tilskyndet producenterne til fortsat at forbedre kvaliteten.

Det forhold, at de erhvervsdrivende har deltaget i de vigtigste nationale og internationale begivenheder i sektoren, har tiltrukket sig opmærksomhed blandt forbrugerne og de erhvervsdrivende uden for regionen og dermed styrket »Olio lucano«-oliens omdømme.

I det følgende angives de vigtigste præmier og anerkendelser modtaget ved forskellige nationale og internationale konkurrencer frem til 2016:

— »ERCOLE OLIVARIO« national konkurrence, 2011, andenpræmie

— »ERCOLE OLIVARIO« national konkurrence, 2006, 2007, 2011, 2017, finalist, olier

— »L'ORCIOLO D'ORO« national konkurrence, 2014, tredjepræmie

— »L'ORCIOLO D'ORO« national konkurrence, 2006-2017, hædrende omtale

— »LEON D'ORO« national konkurrence, 2007, 2009, 2013, hædrende omtale

— »MONTIFERRU« national konkurrence, 2013, tredjepræmie

— »MONTIFERRU« national konkurrence, 2014, andenpræmie

— »MONTIFERRU« national konkurrence, 2016, førstepræmie

— »SOL D'ORO« national konkurrence, 2009, 2013, hædrende omtale

— »SOL D'ORO« national konkurrence, 2016, tredjepræmie

— »BIOL« international konkurrence, 2013, 1 guldmedalje, 3 sølvmedaljer

— »BIOL« international konkurrence, 2014, 3 guldmedaljer, 3 sølvmedaljer

— »BIOL« international konkurrence, 2016, 1 ekstraordinær guldmedalje, 1 guldmedalje, 2 sølvmedaljer

— »JOOP« (Japan Olive Oil Prize) international konkurrence, 2014, førstepræmie, mellemkategorien

— »JOOP« (Japan Olive Oil Prize) international konkurrence, 2016, omtale.

Henvisning til offentliggørelsen af varespecifikationen

(artikel 6, stk. 1, andet afsnit, i gennemførelsesforordning (EU) nr. 668/2014)

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller alternativt:

ved at gå direkte til hjemmesiden for ministeriet for landbrugs-, fødevare- og skovbrugspolitik (www.politicheagricole.it), klikke på »Qualità« (øverst til højre på skærmen), dernæst på »Prodotti DOP, IGP e STG« (til venstre på skærmen) og til sidst på »Disciplinari di Produzione all'esame dell'UE«.

(1) EUT L 343 af 14.12.2012, s. 1.